ເກັນຊິນອິມແພັກ

**ເກັນຊິນອິມແພັກ** (; ຈີນ : 原神; ຍີ່ປຸ່ນ : 原 げん 神 しん)ເປັນເກມແອັກຊັນສວມບົດບາດ ທີ່ພັດທະນາໂດຍ ມິໂຮໂຢະ, ເຜີຍແຜ່ໂດຍ ມິໂຮໂຢະ ໃນຈີນແຜ່ນດິນໃຫຍ່ ແລະ ທົ່ວໂລກ ໂດຍ ໂຮໂຢະເວີສ. ສຳລັບລະບົບປະຕິບັດການ ແອນດຣອຍດ໌, IOS, ເພລສະເຕຊັນ 4 ແລະ ວິນໂດ ໃນປີ2020, ແລະ ເພລສະເຕຊັນ 5 ໃນປີ2021. ຕົວເກມມີສະພາບແວດລ້ອມແບບ ໂອເພັນເວີ (ໂລກກວ້າງ) ແລະ ລະບົບການຕໍ່ສູ້ແບບແອັກຊັນທີ່ໃຊ້ພະລັງທາດຕ່າງໆ ແລະ ການສະຫຼັບຕົວລະຄອນ. ເປັນເກມຫຼິ້ນຟຣີທີ່ສ້າງລາຍໄດ້ຜ່ານ ລະບົບສຸ່ມກາຊາ, ເກັນຊິນອິມແພກ ໄດ້ຮັບການຂະຫຍາຍອັບເດດຢ່າງສະໝໍ່າສະເໝີ ໂດຍຜ່ານການແພັດສ໌ ໃນຮູບແບບ ເກມທີ່ເຮັດເປັນບໍລິການ.

ເກັນຊິນອິມແພັກ ໄດ້ຕັ້ງສະຖານທີ່ໃນການເດີນເລື່ອງເປັນ ໂລກແຟນຕາຊີ, ເທວັດ, ເຊິ່ງເປັນທີ່ຕັ້ງຂອງ ເຈັດປະເທດ, ໂດຍແຕ່ລະປະເທດມີຄວາມພົວພັນກັບ ທາດທີ່ແຕກຕ່າງກັນ ແລະ ປົກຄອງໂດຍເທບ ຄົນລະອົງ. ເລື່ອງລາວຈະເປັນການຕິດຕາມການປະຈົນໄພຂອງ ນັກເດີນທາງ, ຜູ້ເດີນທາງຂ້າມດວງດາວ ພ້ອມພີ່ນ້ອງຝາແຝດ, ແຕ່ໃນຕອນເລີ່ມເກມ, ພວກເຂົາຖືກດູດພະລັງ ແລະ ພັດພາກອອກຈາກກັນໂດຍ ເທບໄຮ້ນາມ, ພາຍຫຼັງມາເຖິງ ເທວັດ. ຫຼັງຈາກນັ້ນ ນັກເດີນທາງ ໄດ້ເລີ່ມອອກປະຈົນໄພຂ້າມຜ່ານປະເທດທັງເຈັດໃນແທວັດ ເພື່ອຊອກຫາພີ່ນ້ອງທີ່ຫາຍໄປ, ໂດຍມີ ໄພມ່ອນ ຄູ່ຫູ, ສະຫາຍ ຫຼື ສ່ຽວ ຜູ້ເປັນໄກ້ນຳພາ. ຕະຫຼອດການເດີນທາງ, ພວກເຂົາໄດ້ຜູກສຳພັນກັບບຸກຄົນຢ່າງຫຼວງຫຼາຍ, ມີສ່ວນລວມໃນການແກ້ໄຂເຫດການຕ່າງໆຂອງແຕ່ລະປະເທດ ແລະ ເລີ່ມທີ່ຈະເປີດໂປງຄວາມລັບຂອງດິນແດນທີ່ມີຊື່ວ່າ ເທວັດ ແຫ່ງນີ້.

ການພັດທະນາ ເກັນຊິນອິມແພັກ ເລີ່ມຕົ້ນໃນປີ2017 ແລະ ໄດ້ຮັບແຮງບັນດານໃຈຈາກແຫຼ່ງຂໍ້ມູນຕ່າງໆ ລວມເຖິງ ເດິເລເຈັນອອບເຊວດະ : ບຣິດອອບເດິວາຍ, ອາມິເມະຕ່າງໆ, ບູຮານ-ປູຊະນີຍະສະຖານ-ວັດຖຸ, ບັນທຶກທາງປະຫວັດສາດຕ່າງໆ ແລະ ວັດທະນະທຳ ແລະ ຕຳນານຕ່າງໆທົ່ວໂລກ ຢ່າງຫຼວງຫຼາຍ. ເກັນຊິນອິມແພກ ໄດ້ຮັບການວິພາກວິຈານໃນແງ່ບວກ, ໂດຍນັກວິຈານຂຽນຊື່ນຊົມລະບົບການຕໍ່ສູ້ ແລະ ໂລກທີ່ເປີດກວ້າງທີ່ເຮັດໃຫ້ດື່ມດໍ່າກັບບັນຍາກາດຂອງເກມ. ໃນດ້ານກັບກັນ,  ການວິພາກວິຈານບາງສ່ວນມຸ່ງເປົ້າໄປທີ່ການຈົບເກມທີ່ງ່າຍດາຍ ແລະ ຊໍ້າຊາກ, ຮູບແບບການສ້າງລາຍໄດ້ແບບກາຊາ ແລະ ການກ່າຍຮຽນແບບເກມຕ່າງໆ. ໃນທຸກແພລັດຟອມ, ເກມສ້າງລາຍໄດ້ປະມາດ 4 ຕື້ໂດລາສະຫະລັດ ໃນໝົດປີ2022ທີ່ຜ່ານມາ, ຖືໄດ້ວ່າເປັນລາຍໄດ້ເປີດຕົວໃນ2ປີທຳອີດທີ່ສູງທີ່ສຸດເທົ່າທີ່ເຄີຍມີມາ.

## ການຫຼິ້ນ 
ເກັນຊິນອິມແພັກ ເປັນເກມໂອເພັນເວີດ໌ຕໍ່ສູ້ສວມບົດບາດທີ່ໃຫ້ຜູ້ຫຼິ້ນໄດ້ສຳຫຼວດໂລກຂອງເກມ ໂດຍທີ່ຜູ້ຫຼິ້ນສາມາດຫຼິ້ນເປັນໜຶ່ງໃນສີ່ຕົວລະຄອນທີ່ຢູ່ໃນທີມ. ການສະຫຼັບລະຫວ່າງຕົວລະຄອນສາມາດເຮັດໄດ້ຢ່າງວ່ອງໄວໃນລະຫວ່າງການຕໍ່ສູ້, ເຮັດໃຫ້ຜູ້ຫຼິ້ນສາມາດໃຊ້ທັກສະ ແລະ ການໂຈມຕີທີ່ຫຼາກຫຼາຍປະສົມປະສານກັນໄດ້. ຕົວລະຄອນສາມາດເພີ່ມຄວາມສາມາດໄດ້ຫຼາຍວິທີ ໂດຍຫຼັກໆແມ່ນຜ່ານການເພີ່ມເລເວວໂດຍກົງ ແລະ ການປັບປຸງອາຕິແຟັກ(ຕົວເສີມພະລັງ) ແລະ ອາວຸດທີ່ຕົວລະຄອນສວມໃສ່. ນອກຈາກການສຳຫຼວດແລ້ວ, ຜູ້ຫຼິ້ນຍັງສາມາດລອງລົງທ້າທາຍໃນດັນຈ້ຽນຕ່າງໆ ເພື່ອຮັບເອົາລາງວັນ. ມີທີ່ໃຫ້ທ້າທາຍບອສ ແລະ ດັນຈ້ຽນ ກະແຈກກະຈາຍຢູ່ທົ່ວທັງເທຍ໌ວັດທີ່ໃຫ້ລາງວັນເປັນຊັບພະຍາກອນທີ່ມີຄຸນຄ່າ, ແຕ່ການທ້າທາຍຈະຕ້ອງໃຊ້ຄ່າທີ່ເອີ້ນວ່າ "ເຣຊິນ", ເຊິ່ງຈະຄ່ອຍໆເພີ່ມຂຶ້ນເອງເມື່ອເວລາຜ່ານໄປ. ການເຮັດພາລະກິດທ້າທາຍເຫຼົ່ານີ້ໃຫ້ສຳເລັດຈະເຮັດໃຫ້ເລເວວນັກປະຈົນໄພຂອງຜູ້ຫຼິ້ນເພີ່ມຂຶ້ນ, ເຊິ່ງຈະປົດລັອກພາລະກິດ ແລະ ດັນຈ້ຽນໃໝ່ໆ ແລະ ເພີ່ມລະດັບໂລກ. ລະດັບໂລກແມ່ນລະດັບຂອງຄວາມເກັ່ງແຂງແຮງຂອງສັດຕູໃນເກມ ແລະ ມູນຄ່າຂອງລາງວັນທີ່ໄດ້ຮັບຫຼັງເອົາຊະນະໄດ້.

ຜູ້ຫຼິ້ນສາມາດຄວບຄຸມຕົວລະຄອນ ແລະ ເຄື່ອນໄຫວໄດ້ໃນຫຼາຍໆຮູບແບບເຊັ່ນ: ແລ່ນ, ປີນປ່າຍ, ລອຍນໍ້າ ແລະ ລ່ອນ, ໂດຍທັງໝົດນີ້ຖືກຈຳກັດດ້ວຍຄ່າ "ສະຕາມິນາ" ຫຼື "ເຫື່ອແຮງ". ສິ່ງຂອງເຊັ່ນອາຫານ ແລະ ແຮ່ສາມາດຫາໄດ້ທົ່ວໄປ, ສັດຕູ ແລະ ຫີບສົມບັດອາດຈະມອບຊັບພະຍາກອນທີ່ໃຊ້ເສີມຄວາມແຂງແຮງຂອງຕົວລະຄອນ. ຜູ້ຫຼິ້ນສາມາດຫາອາຫານໄດ້ຜ່ານການລ່າສັດ, ເກັບຜັກ ແລະ ໝາກໄມ້ ຫຼື ຊື້ຈາກຮ້ານຄ້າໃນໂລກຂອງເກມ. ນອກຈາກນີ້ຍັງມີການທ້າທາຍການຕໍ່ສູ້ພິເສດທີ່ເອີ້ນວ່າ "ໂດເມນ", ທີ່ໃຫ້ລາງວັນເປັນຊັບພະຍາກອນໃນການເສີມຄວາມແຂງແຮງຂອງຕົວລະຄອນ ແລະ ອາວຸດ. ຜູ້ຫຼິ້ນສາມາດປຸງແຕ່ງອາຫານໄດ້ໂດຍນຳໃຊ້ວັດຖຸດິບທີ່ເກັບມາຈາກທີ່ຕ່າງໆໃນເກມ, ເຊິ່ງອາດມອບຜົນຂ້າງຄຽງອັນເພິ່ງປະສົງເຊັ່ນ: ການຟື້ນຟູເລືອດ ຫຼື ຄ່າສະຖານະຕ່າງໆຂອງຕົວລະຄອນ. ຜູ້ຫຼິ້ນຍັງສາມາດຫາແຮ່ທີ່ຜ່ານການປັບປຸງແລ້ວ ນຳມາໃຊ້ສ້າງອາວຸດ ຫຼື ເພີ່ມຄວາມແຂງແຮງໄດ້.

ໂໝດຜູ້ຫຼິ້ນຫຼາຍຄົນມີຮູບແບບເປັນການຫຼິ້ນໂຄ-ອອບ (ເຮັດວຽກຮວບກັນ). ຈຳກັດຜູ້ຫຼິ້ນສຸດສີ່ຄົນ ສາມາດຫຼິ້ນນຳກັນໄດ້ທັງໃນໂລກຂອງເກມ ແລະ ລົງໂດເມນນຳກັນ. ການຈັບຄູ່ຜູ້ຫຼິ້ນສາມາດເຮັດໄດ້ຜ່ານການຂໍເຊື່ອມຕໍ່ກັບຜູ້ຫຼິ້ນຄົນອື່ນ ຫຼື ຜ່ານການຄົ້ນຫາອັດຕະໂນມັດ. ຕົວເກມອະນຸຍາດໃຫ້ຫຼິ້ນຂ້າມແພລັດຟອມ, ດັ່ງນັ້ນ ບໍ່ວ່າຜູ້ຫຼິ້ນຈາກເຄື່ອງຫຼິ້ນໃດກໍຫຼິ້ນນຳກັນໄດ້.

ເມື່ອເຮັດພາລະກິດບາງອັນສຳເລັດ ຫຼື ເຂົ້າລວມໃນກິດຈະກຳທີ່ມີເວລາຈຳກັດ, ຜູ້ຫຼິ້ນສາມາດປົດລັອກຕົວລະຄອນທີ່ຫຼິ້ນໄດ້. ຈັ່ງໃດກໍຕາມ, ຕົວລະຄອນສ່ວນຫຼາຍໄດ້ມາຈາກຕູ້ສຸ່ມຕົວລະຄອນຜ່ານລະບົບກາຊາຂອງເກມທີ່ເອີ້ນວ່າ "ຄວາມປາດຖະໜາ". ລະບົບກາຣັນຕີ ແມ່ນລະບົບທີ່ຊ່ວຍຮັບປະກັນວ່າຜູ້ຫຼິ້ນຈະໄດ້ຮັບສິ່ງຂອງນັ້ນໆ ຫຼັງຈາກສຸ່ມກາຊາໄດ້ຕາມທີ່ກຳນົດ.

## ເນື້ອເລື່ອງ 
### ການຈັດເລື່ອງ 
ເລື່ອງລາວຂອງເກັນຊິນອິມແພັກເກີດຂຶ້ນໃນໂລກທີ່ຊື່ວ່າ "ເທວັດ", ເຊິ່ງປະກອບດ້ວຍເຈັດປະເທດຫຼັກ, ໂດຍແຕ່ລະປະເທດປົກຄອງໂດຍເທບແຕ່ລະອົງທີ່ເອີ້ນວ່າ "ອາຣຄອນ", ເຊິ່ງເຊື່ອມໂຍງກັບທາດປະຈຳຕົວ ແລະ ອຸດົົມຄະຕິ ຫຼື ອຸດົມການ, ແລະ ຕົວເມືອງກໍຍັງຖືກປົກຄອງໂດຍອົງການຈັດຕັ້ງໃດໜຶ່ງ. ເກາະລອຍຟ້າເລິກລັບ "ເຊເລັດເທຍ" ທີ່ລອຍເໜືອນເທວັດ, ວ່າກັນວ່າແມ່ນສະຫວັນ ຫຼື ບ່ອນພຳນັບຂອງເທບພະເຈົ້າ ແລະ ເຫຼົ່າວີລະຊົນທີ່ມີວີລະກຳອັນກ້າຫານ ແລະ ຍິ່ງໃຫຍ່. ໃນໃຕ້ດິນມີບູຮານສະຖານທີ່ພັງທະລາຍຂອງອະລິຍະທຳ "ຄານເອນຣິຫ໌' ອາ", ເຊິິ່ງເປັນປະເທດຊາດທີ່ຖືກທຳລາຍໂດຍເຊເລັດເທຍ ເມື່ອ500ປີກ່ອນເຫດການຫຼັກໃນເກມ. ຄາດວ່າສາເຫດກໍມາຈາກທີ່ຄານເອນຣິຫ໌' ອາ ບໍ່ໄດ້ປົກຄອງເທບ ຫຼື ອາຣຄອນ, ແລະ ຍັງມີຄວາມພະຍາຍາມໃນການສ້າງອະລິຍະທຳທີ່ນຳໂດຍມະນຸດພຽງເທົ່ານັ້ນ.

ຫາກມີຜູ້ໃດບໍ່ວ່າຈະມາຈາກຊາດໃດ ທີ່ມີຄວາມທະເຍີທະຍານອັນຍິ່ງໃຫຍ່ ແລະ ແຮງກ້າ, ພວກເຂົາເຫຼົ່ານັ້ນຈະໄດ້ຮັບ "ວີຊັນ", ມະນີວິເສດທີ່ມອດພະລັງໃນການຄວບຄຸມພະລັງທາດ ແລະ ສິດໃນການຂຶ້ນສູ່ຄວາມເປັນເທບ ແລະ ອາໄສຢູ່ໃນເຊເລັດເທຍ. ແຕ່ບາງຄົນກໍສາມາດຄວບຄຸບພະລັງທາດໄດ້ຜ່ານ "ດີລູຊັນ", ວີຊັນປະດິດທີ່ສ້າງຂຶ້ນຈາກເສດຊາກຂອງເທບພະເຈົ້າ, ເຊິ່ງເຮັດໃຫ້ຜູ້ຖືຄອງສາມາດຄວບຄຸມພະລັງທາດໄດ້ໂດຍການດູດກືນພະລັງຊີວິດຂອງພວກໃຊ້ງານ. ໃນອີກດ້ານ, ອາຣຄອນເອງກໍມີ "ໂນຊິດ", ເຊິ່ງມີອຸປະກອນທີ່ຄ້າຍຄືກັບວີຊັນທີ່ປຽບເໝືອນຕົວຢືນຢັນອຳນາດຂອງຕົນໃນຖານະເທບອາຣຄອນ ແລະ ທຳໃຫ້ພວກເຂົາ "ເປັນຂອງ" ເຊເລັດເທຍ.

ຕົວເອກຂອງເຮົາແມ່ນນັກເດີນທາງ ແລະ ໄພມ່ອນ, ຜູ້ເປັນຄົນນຳພາ ແລະ ສະຫາຍຂອງນັກເດີນທາງ. ນັກເດີນທາງ ແລະ ຝາແຝດຂອອງລາວໄດ້ເດີນທາງຂ້າມດວງດາວໃນຈັກກະວານ ກ່ອນຈະຖືກພາກອອກຈາກກັນໃນເທວັດ, ເຮັດໃຫ້ນັກເດີນທາງຕ້ອງອອກເດີນທາງຊອກຫາພີ່ນ້ອງຝາແຝດຂອງລາວ. ຜູ້ຫຼິ້ນຈະເລືອກຫຼິ້ນເປັນເອເທີ (ອ້າຍ) ຫຼື ລູມິນ (ນ້ອງສາວ), ເຖິງແມ່ນວ່າຊື່ຂອງບັນຊີຜູ້ຫຼິ້ນຈະຖືກໃຊ້ແທນຕະຫຼອດທັງເກມ.

ຕົວຮ້າຍຫຼັກໃນເກມແມ່ນ "ອາບິສ ອໍເດີ", ເຊິ່ງເປັນກອງກຳລັງສັດປະຫຼາດທີ່ປະກອບມີຊາວຄານເອນຣິຫ໌' ອາທີ່ຖືກຄອບງຳ, ເຊິ່ງພະຍາຍາມໂຄ່ນລົ້ມການປົກຄອງຂອງອາຣຄອນ, ແລະ "ຟາຕູຍ", ເຊິ່ງເປັນອົງກອນກອງທັບທະຫານ ແລະ ຄະນະຜູ້ແທນນັກການທູດຂອງປະເທດສະເນຊນາຍະທີ່ມີນະໂຍບາຍຕ່າງປະເທດທີ່ມີລັກສະນະຮຸກຮານປະເທດອື່ນໃນເທວັດ.  ແຝດທີ່ຫາຍຕົວຂອງນັກເດີນທາງໄດ້ຮັບການເຄົາລົບບູຊາໃນຖານະຜູ້ນຳຂອງອາບິສ  ອໍເດີ, ໃນຂະນະດຽວກັນເອງ, ຟາຕູຍກໍຖືກນຳໂດຍ "ສິບເອັດຜູ້ບໍລິຫານ", ເຊິ່ງເປັນຜູ້ມີອຳນາດທີ່ມີນຳໂດຍເທບນໍ້າກ້ອນຊາຣິຊ້າ, ທີ່ໄດ້ຮັບມອບໝາຍໃຫ້ປະຕິບັດຕາມເຈດຈຳນົງຂອງລາວ. ເຫຼົ່າຜູ້ບໍລິຫານຟາຕູຍແມ່ນອີງຕາມຕົວລະຄອນໃນລະຄອນຕະຫຼົກຄອມມິເດຍເດວລາເຕ້.

### ໂຄງເລື່ອງ 
ເອເທີ ແລະ ລູມິນ, ຝາແຝດຄູ່ໜຶ່ງທີ່ເດີນທາງຂ້າມໂລກຕ່າງໆໄດ້ມາເຖິງເທວັດ. ພວກເຂົາໄດ້ເປັນສັກຂີພະຍານຂອງການທຳລາຍລ້າງຄານເອນຣີຫ໌' ອ່າ, ທັງສອງໄດ້ພະຍາຍາມຫຼົບໜີ, ແຕ່ພວກເຂົາກໍຖືກຂັດຂວາງໂດຍເທບໄຮ້ນາມເລິກລັບທີ່ເອີ້ນຕົນວ່າ "ຜູ້ຄໍ້າຈູງແຫ່ງບັນຊາສະຫວັນ". ລາວໄດ້ຈັບແຍກທັງສອງພີ່ນ້ອງອອກຈາກກັນ, ໂດຍຜະນຶກຕົວລະຄອນຂອງຜູ້ຫຼິ້ນເປັນເວລາ500ປີ. ເມື່ອຝາແຝດທີ່ຖືກຜະນຶກຕື່ນຂຶ້ນເຊິ່ງນະຕອນນີ້ເອີ້ນວ່າ "ນັກເດີນທາງ", ລາວໄດ້ພົບກັບທູດຕົວນ້ອຍໆຕົວໜຶ່ງທີ່ຊື່ວ່າ "ໄພມ່ອນ", ເຊິ່ງກາຍມາເປັນເພື່ອຮ່ວມທາງ ແລະ ໄກ້ດ໌ນຳພາເດີນທາງຂອງລາວຜ່ານທະວີບເທວັດ. ທັງສອງໄດ້ເລີ່ມອອກເດີນທາງຜ່ານເທວັດເພື່ອລວບລວມຂໍ້ມູນຂອງພີ່ນ້ອງທີ່ຫາຍໄປຈາກເຫຼົ່າຜູ້ປົກຄອງ ຫຼື ອາຣຄອນຂອງແຕ່ລະປະເທດ.

ຕາລາງຕໍ່ໄປນີ້ແມ່ນ**ພຽງ**ບົດສະຫຼຸບຂອງເຫດການສຳຄັນຫຼັກຂອງແຕ່ລະບົດໃນເນື້ອເລື່ອງຂອງເກມ. ໂດຍເຫດການສຳຄັນເຫຼົ່ານີ້ໄດ້ມີການບອກລ່ວງໜ້າໄວ້ໃນຄລິບຕົວຢ່າງທີ່ໂພສຕ໌ລົງໃນຊ່ອງຢູທູບຂອງເກມໃນວັນທີ່ວງຈຳໜ່າຍ:

## ການພັດທະນາ 
ເກັນຊິນອິມແພັກເລີ່ມພັັດທະນາຕັ້ງແຕ່ປາຍເດືອນມັງກອນປີ2017, ໂດຍມີທີມງານພັດທະນາກຸ່ມແຮກເລີ່ມ120ຄົນ, ເຊິ່ງໄດ້ເພີ່ມຂຶ້ນເປັນ400ຄົນໃນທ້າຍປີນັ້ນ ແລະ ກາຍເປັນ700ຄົນໃນເດືອນກຸມພາປີ2021. ມິໂຮໂຢະເປີດຕົວເກມໃນເດືອນມິຖຸນາປີ2019ໃນງານE3ຂອງປີນັ້ນ. ຕົວເກມຖືກພັດທະນາດ້ວຍໂປຣແກຣມຢູນິຕີ້. ຕົວເກມໄດ້ຮັບງົບປະມານໃນການພັດທະນາ ແລະ ການຕະຫຼາດຫຼາຍກວ່າ100ລ້ານໂດລາສະຫະລັດ, ເຮັດໃຫ້ມັນກາຍເປັນໜຶ່ງໃນວີດີໂອເກມທີ່ໃຊ້ງົບໃນລະຫວ່າງການຜະລິດສູງທີ່ສຸດ. ໃນຊ່ວງການເປີດຕົວຍັງໄດ້ມີການເປີດການທົດສອບເບຕ້າແບບປິດ, ເພື່ອໃຫ້ຜູ້ຫຼິ້ນທີ່ໄດ້ຮັບເຊີນສາມາດສຳຫຼວດ ແລະ ຕອບໂຕ້ກັບໂລກທີ່ເປີດກວ້າງຂອງເກມໂອເພັນເວີດ໌ໄດ້. ຕົວເກມປະກອບດ້ວຍສຽງພາກສີ່ພາສາ ແລະ ພາສາພາຍໃນເກມອີກ15ພາສາ.
[thumb|232x232px|ມິໂຮໂຢະໄດ້ຖືເອົາສະຖານທີ່ຈິງເປັນແຮງບັນດານໃຈໃນການອອກແບບພູມສັນຖານຂອງທະວີບເທວັດ, ເຊັ່ນ [ສວນປ່າແຫ່ງຊາດຈຽງເຈຍເຈ້ຍໃນແຂວງຫູໜານຂອງປະເທດຈີນ.]]
ເດິເລເຈັນອອບເຊວດະ: ບຣິດອອບເດິວາຍໄດ້ຮັບການຍົກຍ້ອງເປັນຢ່າງສູງຈາກທີມພັດທະນາ ແລະ ພວກເຂົາຍັງໄດ້ກ່າວເກມນີ້ເປັນແຮງບັນດານໃຈຫຼັກໃນການສ້າງເກມເກັນຊິນອິມແພັກ. ຕົວເກມຖືກພັດທະນາໃຫ້ເປັນເກມທີ່ສາມາດຫຼິ້ນຂ້າມແພລັດຟອມໄດ້, ເຊິ່ງຕົວເກມນັ້ນຖືກພັດທະນາໂດຍເນັ້ນໃສ່ເຄື່ອງພີຊີ(ຄອມພິວເຕີ) ແລະ ຄອນໂຊ(ເຄື່ອງເກມ), ເຮັດໃຫ້ທີມພັດທະນາສາມາດພັດທະນາເພີ່ມຄວາມຄົມຊັດຂອງກຣາບຟິກໃຫ້ຕົວເກມໄດ້ຢ່າງເຕັມທີ່ເຊັ່ນ: ການສະແດງຜົນຂອງເງົາທີ່ສົມຈິງ.

ວິໄສທັດດ້ານສີລະປະໂດຍລວມຂອງເກມມີເປົ້າໝາຍເພື່ອປະສົມປະສານພາບແບບສະຕາຍອະມິເມະເຂົ້າກັບອົງປະກອບທີ່ສຳຄັນທາງດ້ານວັດທະນະທຳໃນໂລກຈິງ ແລະ ແຕ່ລະປະເທດໃນເກມແມ່ນອີງຕາມພູມິພາກຕ່າງໆຂອງໂລກ, ເຊິ່ງມີ:

* ມອນສະຕັດທ໌ແມ່ນມີພື້ນຖານມາຈາກເມືອງແຟນຕາຊີລະດັບສູງແບບດັ້ງເດີມ, ໂດຍມີອົງປະກອບຫຼັກຈາກປະເທດເຢຍລະມັນດັ້ງເດີມ. ຊື່ທີ່ເປັນພາສາເຢຍລະມັນຈະແປວ່າ "ເມືອງແຫ່ງດວງເດືອນ" (Mondstadt).
* ຫຼີເຢ້ແມ່ນການປະສົມກັນລະຫວ່າງປະຫວັດສາດຈີນຍຸກຕ່າງໆເຂົ້າກັນເປັນຍຸກດຽວ ແລະ ການຈິນຕະນາການວັດທະນະທຳຈີນໃໝ່ຜ່ານມຸມມອງແບບແຟນຕາຊີ. ຊື່ທີ່ເປັນພາສາຈີນຈະແປວ່າ "ພະຈັນເຄືອບ" (璃月).
* ອິນາຊູມະ, ໝູ່ເກາະປິດທີ່ປົກຄອງໂດຍໂຊກຸນແມ່ນອີງຕາມຍີ່ປຸ່ນຍຸກເອໂດະ ແລະ ຕັ້ງຊື່ຕາມຄຳພາສາຍີ່ປຸ່ນທີ່ແປວ່າ "ສາຍຟ້າ" (稲妻).
* ສູເມຣຸເປັນປະເທດທີ່ປົກຄຸມໄປດ້ວຍປ່າດົງ ແລະ ທະເລຊາຍທີ່ມີພື້ນຖານມາຈາກວັດທະນະທຳຂອງຕາເວັນອອກກາງ, ອາຟຣິກາເໜືອ ແລະ ເອເຊຍໃຕ້. ຊື່ທີ່ເປັນພາສາສັນສະກຣິດຈະແປວ່າ "ພູເມຣຸ" (सुमेरु).
* ຟອນເຕັນແມ່ນໄດ້ຮັບແຮງບັນດານໃຈຈາກສະຕີມພັງ ແລະ ຍຸກເບລເລ ເອປໍກ໌ ແລະ ວັດທະນະທຳອື່ນໆໃນເອີຣົບຕາເວັນຕົກເຊັ່ນ: ບາສັກ໌ ແລະ ຄໍຊິກາ. ນອກຈາກນີ້ຍັງໄດ້ຮັບແຮງບັນດານໃຈຈາກພູມິສາດຂອງສາຍພູແອລປ໌, ບາຣໍກ໌ ແລະ ສະຕາຍດິດສະໂກ. ຊື່ທີ່ເປັນພາສາຝຣັ່ງຈະແປວ່າ "ນໍ້າພຸ" (Fontaine).
* ແນັດລານອາດຈະຕັ້ງຊື່ຕາມບ້ານເກີດໃນຕຳນານຂອງຊາວແອດຊະເຕັກ, ແອດຊະລານ ແລະ ໜ້າຈະໄດ້ຮັບແຮງບັນດານໃຈຈາກວັດທະນະທຳເມໂຊອາເມຣິກາ. ນອກຈາກນີ້ຍັງອາດໄດ້ຮັບອົງປະກອບເພີ່ມເຕີມຈາກວັດທະນະທຳແອັດສະປາຍ ແລະ ອາຟຣິກາຕາເວັນຕົກ. 
* ສະເນຊນາຍະແມ່ນໄດ້ຮັບແຮງບັນດານໃຈຈາກລັດເຊຍ, ທັງຍຸກໂຊວຽດ ແລະ ຈັກກະວັດລັດເຊຍ. ຊື່ທີ່ເປັນພາສາລັດເຊຍຈະແປວ່າ "ປົກຄຸມໄປດ້ວຍຫິມະ" (Снежная).
* ຄານເອນຣິຫ໌' ອາແມ່ນມີພື້ນຖານມາຈາກເທບນິຍາຍດັ້ງເດີມຂອງຊາວເຢຍລະມັນ ແລະ ນອກເປັນຫຼັກ. ຊື່ທີ່ອາດຈະເປັນພາສາອາຣັບຈະມີຄວາມໝາຍວ່າ "ຜູ້ທໍລະຍົດຕໍ່ສາຍລົມ" (خائن رياح).

ເທບນິຍາຍພາຍໃນເນື້ອເລື່ອງເກມແມ່ນອີງມາຈາກເທບນິຍາຍຂອງລັກທິໄຍຍະ, ໂດຍສະເພາະແມ່ນວິທີທີ່ຕົວເກມນຳສະເໜີຄວາມສຳພັນລະຫວ່າງມະນຸດກັບໂລກຂອງເທວັດ, ແລະ ວິທີທີ່ເທບພະເຈົ້າເຂົ້າແຊກແຊງກັບຄວາມສຳພັນເຫຼົ່ານັ້ນ. ຊື່ທີ່ຕັ້ງຂຶ້ນເພື່ອໃຊ້ເອີ້ນເທບພະເຈົ້າຂອງເທວັດ, "ອາຣຄອນ" ໄດ້ຮັບແຮງບັນດານໃຈຈາກເທບທີ່ຂ້ອງກ່ຽວກັບປະເພນີນອສຕິກ. ເຖິງແມ່່ນວ່າອາຣຄອນແຕ່ລະອົງຈະມີຊື່ສ່ວນຕົວສຳລັບຮ່າງຈຳແລງ ຫຼື ຮ່າງມະນຸດຂອງພວກເຂົາ, ແລະ ໄດ້ຮັບການຕັ້ງຊື່ສະເພາະໂດຍຜູ້ຄົນໃນປະເທດຂອງຕົນ, ເທບສ່ວນຫຼາຍໃນເລື່ອງ - ລວມທັງຄົນທີ່ບໍ່ແມ່ນເທບ - ແມ່ນໃຊ້ຊື່ຂອງປີສາດຈາກອຣາສ ໂກເອເທຍ, ໜັງສືເວດເລ່ມແຮກຂອງກະແຈຍ່ອຍຂອງໂຊໂລມອນ.

## ການເປີດຕົວ ແລະ ການວາງຈຳໜ່າຍ 
ການເປີດຕົວທົ່ວໂລກ ໄດ້ເປີດຕົວໃນວັນທີ28, ກັນຍາປີ2020, ແລະ ໄດ້ຮັບການປະກາດເມື່ອວັນທີ17, ສິງຫາສຳລັບແພລັດຟອມພີຊີ(ຄອມພິວເຕີ) ແລະ ໂທລະສັບມືຖື, ແລະ ວັນທີ28, ສິງຫາສຳລັບເຄື່ອງເພລສະເຕຊັນ4 ແລະ ຍັງໄດ້ຮັບການປະກາດວ່າຈະວາງຈຳໜ່າຍໃນວັນດຽວກັນ. ຕົວເກມສາມາດຫຼິ້ນເທິງເຄື່ອງເພລສະເຕຊັນ5ໄດ້ຜ່ານລະບົບແບັກເວີດ ຄອມພັດຕີບີລີຕີ້(ແມ່ນລະບົບການຫຼິ້ນເກມເກົ່າຂອງເຄື່ອງເກມຍຸກກ່ອນຈາກເຄື່ອງເກມຍຸກໃໝ່)ໃນວັນທີ11, ພະຈິກ. ໃນວັນທີ28, ເມສາປີ2021, ຕົວເກມຖືກເປີດຕົວເທິງເຄື່ອງເພລສະເຕຊັນ5ຢ່າງເປັນທາງການ, ໂດຍກຣາບຟິກໄດ້ຮັບການປັບປຸງ, ເວລາໃນການໂຫຼດການປະມວນຜົນທີ່ສັ້ນລົງ ແລະ ດີຂຶ້ນ, ແລະ ການຮອງຮັບລະບົບດູໂອເຊັນສ໌ຂອງມືເກມຂອງເຄື່ອງເກມເພລສະເຕຊັນ. ສ່ວນເວີຊັນສຳລັບນິນເທັນໂດສະຫວິດຊ໌ແມ່ນຢູ່ໃນລະຫວ່າງການພັດທະນາ, ເຖິງແມ່ນວ່າຍັງຈະບໍ່ມີການປະກາດຂອບເຂດເວລາເປີດຕົວກໍຕາມ.

ກ່ອນການວາງຈຳໜ່າຍ, ຕົວເກມມີຜູ້ລົງທະບຽນລ່ວງໜ້າຫຼາຍກວ່າ10ລ້ານຄົນ, ເຊິ່ງຫຼາຍກວ່າເຄິ່ງໜຶ່ງແມ່ນມາຈາກນອກປະເທດຈີນ. ອີງຕາມທີ່ບາງແຫຼ່ງກ່າວໄວ້, ເກມດັ່ງກ່າວນັ້ນແມ່ນວີດີໂອເກມຈີນທີ່ວາງຈຳໜ່າຍໃນລະດັບນານາຊາດທີ່ໃຫຍ່ທີ່ສຸດ. ກ່ອນການວາງຈຳໜ່າຍ, ເກມດັ່ງກ່າວໄດ້ຮັບລາງວັນສື່ໂຕກຽວເກມໂຊວ໌ປີ2020ຈາກຜົນການສຳຫຼວດຄວາມຄິດເຫັນຂອງສາທາລະນະຊົນ, ໂດຍໄດ້ທີ່ໜຶ່ງຈາກເກມອື່ນໆອີກ14ເກມ.

### ການອັບເດດ 
ຫຼັງຈາກການເປີດປ່ອຍຕົວເກມໄດ້ໄລຍະໜຶ່ງ, ມິໂຮໂຢະໄດ້ປະກາດໄລຍະການອັບເດດເນື້ອຫາໃນເດືອນຕໍ່ໆໄປ. ຍ້ອນເປັນເກມທີ່ເປັນໂປຣເຈັກໄລຍະຍາວ, ຕົວເກມສ່ວນໃຫຍ່ຈຶ່ງຍັງຕ້ອງເຮັດໃຫ້ແລ້ວ. ໃນຕອນເປີດຕົວຄັ້ງແຮກ, ມີພຽງແຕ່ສອງປະເທດຈາກເຈັດປະເທດຫຼັກເທົ່ານັ້ນທີ່ສາມາດເຂົ້າເຖິງໄດ້, ເຊິ່ງທາງມິໂຮໂຢະໄດ້ຄາດວ່າຈະຕ້ອງໃຊ້ເວລາອີກຫຼາຍປີກວ່າທີ່ເລື່ອງລາວຂອງເກມຈະແລ້ວເສັດສົມບູນ. ໃນການນຳສະເໜີໃນເດືອນກຸມພາປີ2021, ໄຊຮາວຢອູ໌ ປະທານບໍລິສັດມິໂຮໂຢະໄດ້ຄາດໄວ້ວ່າການພັດທະນາເກມດັ່ງກ່າວຢ່າງຕໍ່ເນື່ອງນັ້ນຈະເຮັດໃຫ້ຕ້ອງຈ່າຍເງິນຫຼາຍກວ່າ200ລ້ານໂດລາສະຫະລັດຕໍ່ປີ. ໃນແຕ່ລະອັບເດດ ຫຼື ເອີ້ນກັນວ່າ "ແພັດສ໌" ຈະມາພ້ອມກັບຕູ້ສຸ່ມກາຊາຕົວລະຄອນ ແລະ ອາວຸດໃໝ່, ເຊິ່ງຈະຢູ່ປະມານສາມອາທິດຕໍ່ຕູ້ຈົນກວ່າຈະມີການອັບເດດເທື່ອຕໍ່ໄປ. ຕູ້ຕົວລະຄອນຈະຊ່ວຍເພີ່ມໂອກາດໃນການໄດ້ຮັບຕົວລະຄອນ, ແຕ່ກໍຍັງມີໂອກາດທີ່ຈະໄດ້ຮັບຕົວລະຄອນທຳມະດາ, ຫຼື ຮູ້ຈັກກັນວ່າ "ຕົວລະຄອນຫຼຸດເຣດ"; ຫາກໄດ້ຮັບຄົວລະຄອນຫຼຸດເຣດ ຫຼື ເອີ້ນກັນວ່າ "ຫຼຸດເຣດ", ໃນຕູ້ຕໍ່ໄປ ຕົວລະຄອນໜ້າຕູ້ຈະໄດ້ຮັບການກາຣັນຕີ(ສຸ່ມອອກແນ່ນອນ). ໃນການອັບເດດໃຫຍ່(ຫຼື ເວີຊັນ) ຈະເພີ່ມພື້ນທີ່ ຫຼື ປົດລັອກເຂດຂອງປະເທດໃໝ່ໆເປັນປະຈຳທຸກໆປີ. ຈົນເຖິງເວີຊັນປັດຈຸບັນ(ເວີຊັນ4.4, ເດືອນມັງກອນປີ2024) ມີການອັບເດດໃຫຍ່ມາແລ້ວ4ເວີຊັນດ້ວຍການອັບເດດທັງໝົດ28ແພັຕສ໌. ການອັບເດດແຕ່ລະຄັ້ງຈະມີການຕອບແທນດ້ວຍການໃຫ້ໄພລໂມເຈັມ60ອັນ(ສະກຸນເງິນທີ່ໃຊ້ສຳລັບການສຸ່ມຕູ້ກາຊາຂອງເກມ) ແລະ ການຊົດເຊີຍດ້ວຍສິ່ງດຽວກັນໃນທຸກໆຊົ່ວໂມງທີ່ເຊີບເວີຣ໌ອອຟລາຍ(ປິດບໍລິການ). 

## ຕົວລະຄອນ 
ຕົວລະຄອນຕໍ່ໄປນີ້ແມ່ນ ຕົວລະຄອນທີ່ສາມາດຫຼິ້ນໄດ້ (Playable Characters), ໄພມອນເປັນຕົວດຽວໃນຕາຕະລາງທີ່ບໍ່ແມ່ນຕົວລະຄອນທີ່ສາມາດຫຼິ້ນໄດ້.

ໝາຍເຫດ: ການອ່ານສຽງຊື່ຈະ**ພະຍາຍາມ**ອີງຕາມສຽງຂອງພາສາຂອງປະເທດນັ້ນໆ(ປະເທດທີ່ເປັນແຮງບັນດານໃຈໃຫ້ປະເທດນັ້ນໆ): ມອນສະຕັດແມ່ນອີງຕາມເຢຍລະມັນ, ຫຼີເຢ້ແມ່ນອີງຕາມຈີນ, ອິນາຊຸມະແມ່ນອີງຕາມຍີ່ປຸ່ນ, ສູເມຣຸແມ່ນອີງຕາມອາຣັບ, ປັດເຊຍ ແລະ ສັນສະກຣິດ, ຟອນເຕັນແມ່ນອີງຕາມຝຣັ່ງ. ນາດແລນແມ່ນອີງຕາມຍຸກກ່ອນໂຄລອມເບຍແລະອາຟຣິກາ

## ອ້າງອີງ 
ໝວດ:ວິດີໂອເກມ